IR-REGOLAMENT TAL-KUMMISSJONI (KE) Nru 1719/2005
tas-27 ta’ Ottubru 2005
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
Il-Kummissjoni tal-Komunitajiet Ewropej,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikulari l-Artikoli 9 u 12 tiegħu,
Billi:
(1)
Ir-Regolament (KEE) Nru 2658/87 stabbilixxa nomenklatura għall-merkanzija, minn issa ’l quddiem imsejħa “In-Nomenklatura Magħquda”, biex jissodisfa, fl-istess waqt, ir-rekwiżiti tat-Tariffa Doganali Komuni, l-istatistika tal-kummerċ estern tal-Komunità u kwalunkwe politika oħra Komunitarja li tikkonċerna l-importazzjoni jew l-esportazzjoni tal-merkanzija.
(2)
Bl-iskop ta’ simplifikazzjoni tal-liġi, hu xieraq li n-Nomenklatura Magħquda tkun immodernizzata u tiġi adottata l-istruttura tagħha.
(3)
Hu neċessarju li tkun emendata n-Nomenklatura Magħquda biex tinkludi tibdil fir-rekwiżiti relatati ma’ l-istatistika, mal-politika kummerċjali, tibdiliet magħmula sabiex ikunu mwettqa mpenji internazzjonali, l-iżviluppi teknoloġiċi u kummerċjali u l-ħtieġa għall-allinjament jew kjarifika tat-testi bil-lingwa ta’ ċerti Stati Membri ġodda li daħlu fl-2004.
(4)
Skond l-Artikolu 12 tar-Regolament (KEE) Nru 2658/87, Anness I ta’ dak ir-Regolament għandu jiġi mibdul b’effett mill-1 ta’ Jannar 2006, bil-verżjoni sħiħa tan-Nomenklatura Magħquda, flimkien mar-rati tad-dazju awtonomi u konvenzjonali li jirriżultaw minn miżuri addottati mill-Kunsill jew mill-Kummissjoni.
(5)
Il-miżuri li jipprovdi għalihom dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I għar-Regolament (KEE) Nru 2658/87 hu mibdul bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta’ Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-27 ta’ Ottubru 2005.